
ĮSTATYMO PROJEKTO 
AIŠKINAMASIS RAŠTAS


1. Įstatymo projekto rengimą paskatinusios priežastys, parengtų projektų tikslai ir uždaviniai
1.1. Lietuvos Respublikos administracinių nusižengimų kodekso 33, 64, 108, 109, 115, 127, 174, 187, 205, 208, 209, 212, 213, 214, 426, 589, 599, 610, 613 ir 665 straipsnių pakeitimo ir kodekso papildymo 491 straipsniu įstatymo projektas (toliau – įstatymo projektas) parengtas siekiant suderinti Lietuvos Respublikos administracinių nusižengimų kodekso (toliau – ANK) nuostatas su Lietuvos Respublikos Seime svarstomu Lietuvos Respublikos baudžiamojo kodekso pakeitimo projektu ir pakeisti tam tikrų ANK sankcijose nustatytų baudų dydžius, atsižvelgus į bazinių bausmių ir nuobaudų dydžių (BBND) pokyčius (ANK pakeitimus rengė Lietuvos Respublikos teisingumo ministerija);
1.1.1. Lietuvos Respublikos Vyriausybė 2014 m. vasario 19 d. nutarimu Nr. 170 pateikė Lietuvos Respublikos Seimui Lietuvos Respublikos baudžiamojo kodekso 199, 1991, 1992 ir 200 straipsnių pakeitimo įstatymo projektą Nr. XIP-2697(2) (toliau – BK pakeitimo projektas), kuriuo siūloma sumažinti viršutinę kontrabandos nusikaltimo ir kitų BK pakeitimo projekte minimų nusikaltimų ribą, atribojančią juos nuo administracinių nusižengimų (tuo metu – administracinių teisės pažeidimų), nuo 250 BBND iki 150 BBND. Kartu su BK pakeitimo projektu Seimui buvo pateiktas Lietuvos Respublikos administracinių teisės pažeidimų kodekso 26, 1331, 1632, 177, 210, 221, 224, 225, 2252, 237, 240, 2462, 259, 2591, 269, 320 ir 321 straipsnių pakeitimo įstatymo projektas Nr. XIP-2698(2), kuriuo, be kita ko, taip pat buvo numatytas šis analogiškas administracinės ir baudžiamosios atsakomybės atribojimo kriterijus. Šis įstatymo projektas Nr. XIP-2698(2) buvo būtinas BK pakeitimo projektui įgyvendinti. BK pakeitimo projektą tebesvarstant Lietuvos Respublikos Seime, 2017 m. sausio 1 d. įsigaliojo naujas administracinę atsakomybę reglamentuojantis kodifikuotas teisės aktas – Lietuvos Respublikos administracinių nusižengimų kodeksas (toliau – ANK), kuriame buvo įtvirtintas 2017 m. sausio 1 dienai galiojantis kontrabandos ir su akcizais apmokestinamų prekių disponavimu susijusių administracinių nusižengimų atribojimo nuo nusikalstamų veikų kriterijus, t. y. 250 BBND. Todėl iškilo poreikis pakeisti ANK, įtvirtinant jame BK pakeitimo projekte numatytus baudžiamosios ir administracinės atsakomybės atribojimo kriterijus.
1.1.2. Vadovaujantis Lietuvos Respublikos socialinės apsaugos išmokų atskaitos rodiklių ir bazinio bausmių ir nuobaudų dydžio nustatymo 3 straipsnio 2 dalimi, BBND tvirtina Lietuvos Respublikos Vyriausybė. Šiuo metu BBND yra 37,66 euro. Šis dydis nebuvo keičiamas nuo pat jo patvirtinimo, kai Lietuvos Respublikos 2007 metų valstybės biudžeto ir savivaldybių biudžetų finansinių rodiklių patvirtinimo įstatymo 8 straipsniu buvo nustatyta, kad nuo 2007 m. sausio 1 d. minimalus gyvenimo lygis yra 130 litų per mėnesį vienam Lietuvos Respublikos gyventojui. 2014 m. rugsėjo 3 d. Lietuvos Respublikos Vyriausybės nutarimu Nr. 897 pakeitus Lietuvos Respublikos Vyriausybės 2008 m. spalio 14 d. nutarimą Nr. 1031, buvęs BBND tik konvertuotas iš 130 litų į 37,66 euro. Lietuvos Respublikos Vyriausybė 2017 m. rugpjūčio 30 d. nutarimu Nr. 707 „Dėl Lietuvos Respublikos Vyriausybės 2008 m. spalio 14 d. nutarimo Nr. 1031 „Dėl Bazinio bausmių ir nuobaudų dydžio patvirtinimo“ pakeitimo“ patvirtino 50 eurų BBND. Šis Vyriausybės nutarimas įsigalios 2018 m. sausio 1 d.
Lietuvos Respublikos baudžiamajame kodekse BBND turi dvejopą reikšmę: 1) naudojamas nusikalstamų veikų kvalifikavimui, tiek atribojant jas nuo administracinių nusižengimų, tiek diferencijuojant nusikalstamas veikas pagal sunkumą; 2) naudojamas baudų dydžiams pagal atskiras nusikalstamų veikų rūšis nustatyti (BK 47 straipsnis). ANK BBND naudojamas tik šių administracinių nusižengimų kvalifikavimui ir/ar atribojimui nuo nusikalstamų veikų – ANK 64, 108, 109, 115, 127, 187, 205, 208, 209, 212, 213, 214, 426 straipsniuose numatytų administracinių nusižengimų, o minimalios ir maksimalios baudų už tam tikrą administracinį nusižengimą dydžiai yra fiksuoti atitinkamo ANK straipsnio ar straipsnio dalies sankcijoje ir nepriklauso nuo BBND. Todėl Vyriausybei pakeitus BBND iškyla poreikis proporcingai pakeisti minimalius ir/ar maksimalius baudų dydžius. 
1.2. Įstatymo projektu siekiama tobulinti administracinės atsakomybės teisinį reguliavimą, atsižvelgus į praktikoje kylančias ANK taikymo problemas (ANK pakeitimai parengti bendradarbiaujant su Policijos departamentu prie Lietuvos Respublikos vidaus reikalų ministerijos);
1.2.1. ANK 608 straipsnio „Administracinio nusižengimo protokolo surašymas“ 1 dalyje nustatyta, kad administracinio nusižengimo protokolas taip pat gali būti surašytas administracinėn atsakomybėn traukiamam asmeniui nedalyvaujant ir tuo atveju, kai administracinėn atsakomybėn traukiamas asmuo ne mažiau kaip du kartus šaukiamas neatvyko ir nedalyvavo surašant protokolą. Šiuo atveju protokolas siunčiamas ANK 573 straipsnyje „Šaukimų ir kitų procesinių dokumentų įteikimas administracinio nusižengimo teisenoje dalyvaujantiems asmenims“ nustatyta tvarka.
ANK 610 straipsnio „Administracinio nurodymo surašymo pagrindai ir įvykdymo padariniai“ 1 dalyje nustatyta, kad administracinis nurodymas – į administracinio nusižengimo protokolą įrašomas pasiūlymas asmeniui per penkiolika kalendorinių dienų nuo administracinio nusižengimo protokolo įteikimo dienos, o šio kodekso 611 straipsnio 1 ir 2 dalyse nurodytais atvejais – per trisdešimt kalendorinių dienų nuo administracinio nusižengimo protokolo su administraciniu nurodymu išsiuntimo dienos savo noru sumokėti baudą, lygią pusei minimalios baudos, nustatytos šio kodekso specialiosios dalies straipsnyje (straipsnio dalyje), kuriame (kurioje) nustatyta atsakomybė už asmens padarytą administracinį nusižengimą. Tokie patys terminai nustatyti ir specialiąją teisę patvirtinančių dokumentų gražinimui atitinkamai institucijai, kai šio kodekso specialiosios dalies straipsnyje, kuriame nustatyta atsakomybė už asmens padarytą administracinį nusižengimą, nustatytas specialiosios teisės atėmimas.
Atsižvelgiant į šias ANK nuostatas, pareigūnas, atlikęs tyrimą, ir esant minėtai ANK 608 straipsnyje nustatytai aplinkybei, leidžiančiai administracinio nusižengimo protokolą surašyti asmeniui, traukiamam administracinėn atsakomybėn, nedalyvaujant, turėtų žinoti datą, kada bus įteiktas protokolas. Ši data, kada pašto ar siuntų pristatymo tarnybos darbuotojas įteiks asmeniui administracinio nusižengimo protokolą, yra būtina tam, kad būtų galimybė įrašyti konkrečią datą iki kada asmuo privalo sumokėti administraciniu nurodymu paskirtą baudą ir (ar) grąžinti specialiąją teisę patvirtinantį dokumentą. Nesant konkrečios datos, nebus aišku, kada laikyti administracinį nurodymą negaliojančiu ir kada reikia priimti nutarimą administracinio nusižengimo byloje.
Dėl panašių atvejų, kai administracinio nusižengimo protokolas siunčiamas asmeniu paštu, ANK nustato skirtingą reglamentavimą. Vienais atvejais (ANK 611 straipsnio 1 ir 2 dalyse nustatytais atvejais) administracinio nurodymo įvykdymo terminas skaičiuojamas nuo išsiuntimo dienos, o kitais atvejais, kai administracinio nusižengimo protokolas surašomas asmeniui nedalyvaujant – nuo įteikimo dienos.
Siekiant užtikrinti tinkamą administracinės atsakomybės taikymą, jos neišvengiamumą, būtina keisti ANK 610 straipsnio 1 dalį, nustatant aiškius ir pagrįstus administracinio nurodymo įvykdymo terminus.
1.2.2. ANK 665 straipsnio, reguliuojančio turtinės žalos atlyginimo aspektus, 1 dalyje nustatyta, kad, jeigu nagrinėjant administracinio nusižengimo bylą apylinkės ar apygardos teisme arba ne teismo tvarka institucijoje, padarytos turtinės žalos dydį galima nustatyti neatidėjus šios bylos nagrinėjimo, administracinio nusižengimo bylą nagrinėjantis teismas ar institucija gali priteisti nukentėjusiajam žalos atlyginimą. Tačiau ANK nenumato administracinio nusižengimo bylą nagrinėjančiam teismui ar institucijai pareigos nustatyti ir terminą, per kurį turėtų būti atlyginta žala. Nesant termino, per kurį turėtų būti geranoriškai atlyginama žala, nėra aišku, kada pradėti priverstinį išieškojimą.
1.2.3. ANK 669 straipsnio, reguliuojančio administracinių nurodymų vykdymą, 1 dalyje nustatyta, kad administraciniai nurodymai vykdomi savo noru. Šio straipsnio 2 dalyje nustatyta, kad administracinis nurodymas sumokėti baudą įvykdomas laiku sumokant nurodyto dydžio baudą į administraciniame nurodyme nurodytą sąskaitą.
Sprendžiant administracinės atsakomybės klausimą, yra svarbi asmens, traukiamo administracinėn atsakomybėn, išreikšta aiški valia įvykdyti administracinį nurodymą ir sumokėti baudą. Baudos sumokėjimas (pvz., pavedimo per kredito įstaigą atlikimas, pinigų sumokėjimas per kitą mokėjimo paslaugų teikėją ir pan.) yra aiškus ir neginčijamas asmens, traukiamo administracinėn atsakomybėn, valios išreiškimas.
Praktikoje pasitaiko situacijų, kai asmuo sumoka administraciniu nurodymu paskirta baudą (pvz., paskutinę administracinio nurodymo galiojimo dieną), tačiau Administracinių nusižengimų registras informaciją gauna vėliau ir pareigūnas, kuris turėtų perduoti administracinio nusižengimo protokolą nagrinėti įgaliotam pareigūnui, kad priimtų nutarimą administracinio nusižengimo byloje, nemato, kad bauda sumokėta. Todėl praktikoje neišvengiama atvejų, kai asmens, kuris laiku įvykdė administracinį nurodymą, atžvilgiu priimamas nutarimas ir skiriama didesnė bauda, nei asmuo turėjo sumokėti (ir sumokėjo) pagal administracinį nurodymą. Atsižvelgiant į tai, siekiama pakeisti ANK 613 straipsnio 1 dalies nuostatą, pailginant administracinio nusižengimo protokolo išsiuntimo teismui ar pateikimo institucijai, kurios pareigūnas įgaliotas nagrinėti administracinio nusižengimo bylą ne teismo tvarka, terminą, kai administracinio nurodymas neįvykdomas.
1.2.4. ANK 29 straipsnio, reguliuojančio administracinio poveikio priemonės – turto konfiskavimo – skyrimo aspektus, 3 dalyje nustatyta, kad turto konfiskavimas gali būti skiriamas, kai tai numatyta šio kodekso specialiosios dalies straipsnyje, nustatančiame administracinę atsakomybę už asmens padarytą veiką. Daiktai, kurių apyvarta uždrausta, konfiskuojami visais atvejais.
ANK 174 straipsnyje, nustatančiame administracinę atsakomybę už žymėto kuro, kuriam taikomos akcizų lengvatos, įsigijimą, naudojimą, laikymą, pardavimą, gabenimą ar kitokį jo perdavimą pažeidžiant nustatytą tvarką, numatyta atsakomybė už žymėto kuro, kuriam taikomos akcizų lengvatos, įsigijimo, naudojimo, laikymo, pardavimo, gabenimo ar kitokio jo perdavimo teisės aktuose nustatytos tvarkos pažeidimą. Šiame straipsnyje nenumatyta galimybė taikyti neteisėtai įgyto, naudojamo, laikomo, parduodamo, gabenamo kuro konfiskavimą. ANK 174 straipsnio 3 dalies pakeitimas parengtas siekiant įtvirtinti proporcingą, atitinkančia 174 straipsnyje numatytu administracinių nusižengimų pavojingumą atitinkančią administracinę atsakomybę. 
1.2.5. Lietuvos Respublikos administracinių nusižengimų kodekso 28, 29, 115, 227, 376, 379, 393, 396, 401, 415, 417, 427, 428, 440, 464, 481, 482, 483, 484, 485, 488, 494, 573, 589, 595, 602, 610, 611, 681, 683, 685, 686 straipsnių ir priedo pakeitimo, kodekso papildymo 396(1) ir 413 (1) straipsniais įstatymo projekte Nr. XIIIP-774 siūloma keisti ANK 610 straipsnio 2 dalies 5 punktą ir jame numatyti, kad administracinis nurodymas negalimas, kai už asmens padarytą veiką nustatytas privalomas turto, kuriam pagal Lietuvos Respublikos teisės aktus privaloma teisinė registracija, konfiskavimas. Priėmus šį pakeitimą, bus galimybė taikyti administracinį nurodymą ir už tuos administracinius nusižengimus, už kuriuos ANK straipsnyje numatytas privalomas turto, kuris buvo administracinio nusižengimo įrankis, priemonė, dalykas ar rezultatas, konfiskavimas (šiuo metu tai draudžiama). Siekiant išvengti dviprasmiškumo, reikėtų šiuo atveju ANK numatyti galimybę pareigūnams priimti nutarimą dėl šio turto konfiskavimo, asmeniui įvykdžius administracinį nurodymą. Taip pat tikslinga, neužkertant kelio administracinio nurodymo surašymui numatyti galimybę konfiskuoti turtą, kurio civilinė apyvarta yra apribota, o asmuo traukiamas administracinėn atsakomybėn už neteisėtą šio turto valdymą, naudojimą ar disponavimą juo. 
[bookmark: _Hlk480888717]1.3. Įstatymu projektu taip pat siekiama numatyti administracinę atsakomybę už 2012 m. gegužės 22 d. Europos Parlamento ir Tarybos reglamente (ES) Nr. 528/2012 dėl biocidinių produktų tiekimo rinkai ir jų naudojimo (toliau – Reglamentas (ES) Nr. 528/2012) nustatytų apdorotų gaminių pateikimo rinkai bei informacijos apie juos teikimo reikalavimų pažeidimus, taip pat sudaryti galimybę taikyti administracinę atsakomybę už savivaldybių tarybų patvirtintų sanitarijos ir higienos taisyklių pažeidimus (ANK pakeitimus parengė Lietuvos Respublikos sveikatos apsaugos ministerija ir, vykdydama Ministro Pirmininko pavedimą, įformintą Vyriausybės kanclerio 2017 m. vasario 21 d. raštu Nr. S-52-438, atsiuntė Teisingumo ministerijai apjungimui).
1.3.1. ANK 589 straipsnio 70 punkto pakeitimą ir ANK papildymą 491 straipsniu lėmė būtinybė numatyti atsakomybę už Reglamente (ES) Nr. 528/2012) nustatytų apdorotų gaminių pateikimo rinkai bei informacijos apie juos teikimo reikalavimų pažeidimus. 
1.3.2. ANK 589 straipsnio 80 punkto pakeitimą lėmė poreikis nustatyti, kad pradėti administracinių nusižengimų teiseną, atlikti administracinių nusižengimų tyrimą ir surašyti administracinių nusižengimų protokolus dėl administracinio nusižengimo, numatyto ANK 45 straipsnyje, turi teisę taip pat ir savivaldybių administracijų pareigūnai.
1.4. Finansų ministerijos siūlymu patikslintas ANK 205 straipsnyje  numatytas teisinis reguliavimas. Atsižvelgiant į tai, kad pagal Buhalterinės apskaitos įstatymą buhalterinė apskaita apima ir ūkinių operacijų registravimą, būtų tikslinga  apjungti ANK 205 straipsnio 1 ir 2 dalis, taip patikslinti straipsnio pavadinimą.

2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Įstatymo projekto iniciatorius – Lietuvos Respublikos teisingumo ministerija kartu su Sveikatos apsaugos ministerija, Finansų ministerija ir Policijos departamentu prie Vidaus reikalų ministerijos. Įstatymo projektą parengė Teisingumo ministerijos Administracinės ir baudžiamosios justicijos departamento (direktorė Simona Mesonienė, tel. 266 2873, el. paštas simona.mesoniene@tm.lt) Administracinės justicijos skyrius, tiesioginiai rengėjai – Administracinės justicijos skyriaus vedėjas Germanas Politika, tel. 266 2907, el. paštas germanas.politika@tm.lt ir šio skyriaus vyriausioji specialistė Sonata Gendvilaitė, tel. 266 2950, el. paštas sonata.gendvilaite@tm.lt).

3. Kaip šiuo metu yra reguliuojami įstatymo projekte aptarti teisiniai santykiai
3.1.1. Šiuo metu ANK 208 straipsnio 3 dalyje ir 207 straipsnio 7 dalyje nustatyta administracinė atsakomybė už kontrabandą ir disponavimą akcizais apmokestinamomis prekėmis pažeidžiant nustatytą tvarką, kai prekių vertė yra iki 250 BBND, t. y. iki 9 415 eurų. Jei prekių vertė viršija šią sumą, asmuo baudžiamas pagal Baudžiamojo kodekso 199, 1991, 1992 ar 200 straipsnį.
3.1.2. Šiuo metu BBND yra lygus 37,66 eurų. Baudų už ANK 64, 108, 109, 115, 127, 187, 205, 208, 209, 212, 213, 214, 426 straipsniuose numatytus administracinius nusižengimus dydžiai nustatyti atsižvelgiant į šią BBND reikšmę.
3.2.1. ANK 610 straipsnio 1 dalyje nustatyta, kad administracinis nurodymas – į administracinio nusižengimo protokolą įrašomas pasiūlymas asmeniui per penkiolika kalendorinių dienų nuo administracinio nusižengimo protokolo įteikimo dienos, o šio kodekso 611 straipsnio 1 ir 2 dalyse nurodytais atvejais – per trisdešimt kalendorinių dienų nuo administracinio nusižengimo protokolo su administraciniu nurodymu išsiuntimo dienos savo noru sumokėti baudą, lygią pusei minimalios baudos, nustatytos šio kodekso specialiosios dalies straipsnyje (straipsnio dalyje), kuriame (kurioje) nustatyta atsakomybė už asmens padarytą administracinį nusižengimą, taip pat per penkiolika kalendorinių dienų nuo administracinio nusižengimo protokolo įteikimo dienos, o šio kodekso 611 straipsnio 1 ir 2 dalyse nurodytais atvejais – per trisdešimt kalendorinių dienų nuo administracinio nusižengimo protokolo su administraciniu nurodymu išsiuntimo dienos grąžinti specialiąją teisę patvirtinančius dokumentus atitinkamai institucijai (sutikti su specialiosios teisės atėmimu šio kodekso 33 straipsnio 1 dalies 3 punkte nustatytam terminui), kai šio kodekso specialiosios dalies straipsnyje, kuriame nustatyta atsakomybė už asmens padarytą administracinį nusižengimą, nustatytas specialiosios teisės atėmimas.
3.2.2. ANK 665 straipsnio 1 dalyje, reguliuojančioje turinės žalos atlyginimą nesusitarus, nėra numatyta pareiga administracinio nusižengimo bylą nagrinėjančiam teismui ar institucijai nustatyti ir terminą, per kurį turėtų būti atlyginta turtinė žala.
3.2.3. ANK 613 straipsnio 1 dalyje nustatyta, kad administracinėn atsakomybėn traukiamam asmeniui neįvykdžius administracinio nurodymo, šis nurodymas laikomas negaliojančiu ir per penkias darbo dienas nuo šio kodekso 610 straipsnio 1 dalyje nustatytų terminų pabaigos administracinio nusižengimo protokolas išsiunčiamas teismui ar pateikiamas institucijai, kurios pareigūnas įgaliotas nagrinėti administracinio nusižengimo bylą ne teismo tvarka. 
3.2.4. ANK 174 straipsnyje už žymėto kuro, kuriam taikomos akcizų lengvatos, įsigijimą, naudojimą, laikymą, pardavimą, gabenimą ar kitokį jo perdavimą pažeidžiant teisės aktuose nustatytą tvarką nėra numatyta galimybės skirti administracinio poveikio priemonę – turto (žymėto kuro) konfiskavimą.
3.2.5. ANK 33 straipsnio 1 dalies 4 punkte nustatyta, kad ANK 610 straipsnyje nustatytais pagrindais surašant administracinį nurodymą, kai administracinio nusižengimo byloje iš asmens paimtas turtas, kuris išimtas iš civilinės apyvartos, asmeniui nustatyta tvarka įvykdžius administracinį nurodymą, pareigūnas, surašęs administracinį nurodymą, ar kitas šios institucijos įgaliotas pareigūnas priima nutarimą konfiskuoti turtą. ANK 610 straipsnio 2 dalies 5 punkte nustatyta, kad administracinis nurodymas negali būti surašomas, kai šio kodekso specialiojoje dalyje už asmens padarytą veiką nustatytas privalomas turto konfiskavimas.
3.3.1. Lietuvos Respublikoje tiesiogiai taikomo Reglamento (ES) Nr. 528/2012 2 straipsnio 2 dalies e) punkte nurodyta, kad šis reglamentas nustato taisykles, reglamentuojančias apdorotų gaminių pateikimą rinkai; šio reglamento 58 straipsnis nustato konkrečius reikalavimus, taikomus apdorotų gaminių ženklinimui, veikliųjų medžiagų naudojimui, informacijos apie apdoroto gaminio biocidinį apdorojimą teikimui. 
Lietuvos Respublikos Vyriausybės 2013 m. liepos 24 d. nutarimo Nr. 686 „Dėl 2012 m. gegužės 22 d. Europos Parlamento ir Tarybos reglamento (ES) Nr. 528/2012 dėl biocidinių produktų tiekimo rinkai ir jų naudojimo įgyvendinimo“ 3.6.1.3 ir 3.6.1.4 papunkčiai Valstybinei vartotojų teisių apsaugos tarnybai paveda vykdyti apdorotų gaminių pateikimo rinkai reikalavimų vykdymo priežiūrą.
Lietuvos Respublikos administracinių nusižengimų kodekso 49 straipsnyje nustatyta atsakomybė už Biocidinių produktų tiekimo rinkai, jų naudojimo, informacijos kaupimo ir (ar) saugojimo reikalavimų pažeidimą, bet nenumatyta administracinė atsakomybė už Reglamente (ES) Nr. 528/2012 nustatytų apdorotų gaminių pateikimo rinkai ir informacijos vartotojui tiekimo reikalavimų pažeidimus.
3.3.2. Lietuvos Respublikos vietos savivaldos įstatymo 6 straipsnio 36 punktas įtvirtina savarankiškąją savivaldybių funkciją – sanitarijos ir higienos taisyklių tvirtinimas ir jų laikymosi kontrolės organizavimas, švaros ir tvarkos viešosiose vietose užtikrinimas. Lietuvos Respublikos vietos savivaldos įstatymo 16 straipsnio 2 dalies 36 punktas išimtinei savivaldybės tarybos kompetencijai priskiria taisyklių, už kurių pažeidimą atsiranda administracinė atsakomybė, ir kitų taisyklių tvirtinimą.
ANK 45 straipsnyje nustatyta administracinė atsakomybė už visuomenės sveikatos srities Europos Sąjungos reglamentų ar sprendimų, higienos norminių aktų ar kitų visuomenės sveikatos srities teisės aktų, Lietuvos Respublikos žmonių užkrečiamųjų ligų profilaktikos ir kontrolės įstatymo srities teisės aktų, Lietuvos Respublikos žmonių užkrečiamųjų ligų profilaktikos ir kontrolės įstatymo pažeidimą. Lietuvos Respublikos sveikatos sistemos įstatymo 37 straipsnio, reguliuojančio visuomenės sveikatos kontrolę, 2 dalyje nustatyta, kad visuomenės sveikatos kontrolė yra valstybinė ir savivaldybių. Pagal šio straipsnio 4 dalį, savivaldybių visuomenės sveikatos kontrolė apima savivaldybių tarybų patvirtintų sanitarijos ir higienos taisyklių reikalavimų vykdymo kontrolę. Atsižvelgiant į tai, ANK 45 straipsnio normos apima administracinę atsakomybę taip pat ir už savivaldybių tarybų patvirtintų sanitarijos ir higienos taisyklių pažeidimus. 
Šiuo metu savivaldybių administracijų pareigūnai neturi teisės pradėti administracinių nusižengimų teiseną, atlikti administracinių nusižengimų tyrimą ir surašyti administracinių nusižengimų protokolus dėl ANK 45 straipsnyje numatytų administracinių nusižengimų.
3.4. Šiuo metu ANK 205 straipsnyje atskirose dalyse numatyta administracinė atsakomybė už Buhalterinės ūkinių operacijų apskaitos taisyklių pažeidimą (1 dalis) ir Buhalterinės piniginių lėšų ir materialinių vertybių apskaitos taisyklių pažeidimą (2 dalis).

4. Kokios siūlomos naujos teisinio reguliavimo nuostatos ir kokių teigiamų rezultatų laukiama
4.1.1. ANK 208 straipsnio 3 dalyje ir 209 straipsnio 7 dalyje nustatoma, kad administracinė atsakomybė už kontrabandą ir neteisėtą disponavimą akcizais apmokestinamomis prekėmis taikoma tik tuomet, kai prekių, kurios yra šių administracinių nusižengimų dalykas, vertė yra iki 150 BBND, tuo keičiant ANK pagal Seime svarstomą BK pakeitimo projektą. Argumentai dėl tokio pakeitimo poreikio pateikti aiškinamajame rašte dėl Lietuvos Respublikos baudžiamojo kodekso 199, 1991, 1992 ir 200 straipsnių pakeitimo, Lietuvos Respublikos administracinių teisės pažeidimų kodekso 26, 1331, 1632, 177, 210, 221, 224, 225, 2252, 237, 240, 2462, 259, 2591, 269, 320 ir 321 straipsnių pakeitimo bei 1772 straipsnio pripažinimo netekusiu galios įstatymo ir Lietuvos Respublikos kriminalinės žvalgybos įstatymo Nr. XI-2234 8 straipsnio pakeitimo įstatymų projektų (Nr. XIP-2697(2)).
Keičiant ANK 208 straipsnio 3 dalyje ir 209 straipsnio 7 dalyje nustatytą administracinės ir baudžiamosios atsakomybės atribojimo ribą iš 250 BBND į 150 BBND, nėra keičiami maksimalūs baudų dydžiai, nes dabar jie yra neproporcingai maži, palyginus su kitomis minėtuose straipsniuose nustatytomis tiek minimalių, tiek ir maksimalių baudų dydžių reikšmėmis. Aptariamas baudos dydis – 6000 eurų yra net mažesnis nei prekių, kurios yra administracinio nusižengimo dalykas, maksimali vertė (250 BBND = 9415 eurų). Tokia maksimalios baudos reikšmė naujo ANK 208 straipsnio 3 dalyje ir 209 straipsnio 7 dalyje buvo nustatyta griežtai laikantis ANK 25 straipsnio 2 dalyje įtvirtintos taisyklės, kad bauda už administracinį nusižengimą pagal ANK negali būti didesnė nei 6000 eurų. ANK nenumato išimčių iš šios taisyklės.
4.1.2. ANK 64, 108, 109, 115, 127, 187, 205, 208, 209, 212, 213, 214, 426 straipsniuose minimalių ar/ir maksimalių baudų dydžių reikšmės keičiamos proporcingai padidėjusiai BBND reikšmei (nuo 37,66 eurų iki 50 eurų). Tam tikro straipsnio ar straipsnio dalies sankcijoje keičiamos tik tos baudų dydžių reikšmės, kurios yra tiesiogiai susijusios su teisės normos dispozicijoje nurodyta prekių ar turto verte, nesumokėtų mokesčių suma, žalos dydžiu, išreikštais BBND. Priėmus šiuos ANK pakeitimus bus išvengta nepagrįsto atsakomybės švelninimo.
4.2.1. Priėmus siūlomus ANK 610 straipsnio 1 dalies pakeitimus, bus užtikrintas sklandus administracinio nurodymo įvykdymo, o jo laiku neįvykdžius, administracinės bylos nagrinėjimo ir nutarimo surašymo procesas, nes visais atvejais, kai protokolas su administraciniu nurodymu surašomas asmeniui nedalyvaujant, bus nustatyta aiški nurodymo įvykdymo termino pabaiga, skaičiuojant ją nuo protokolo su administraciniu nurodymu išsiuntimo dienos.
4.2.2. ANK 665 straipsnyje įtvirtinus pareigą administracinio nusižengimo bylą nagrinėjančiam teismui ar institucijai nustatyti ir terminą, per kurį turėtų būti atlyginta turtinė žala, būtų užtikrintas aiškus ir sklandus turtinės žalos atlyginimo procesas.
4.2.3. ANK 613 straipsnio 1 dalyje nustačius, kad administracinėn atsakomybėn traukiamam asmeniui neįvykdžius administracinio nurodymo, šis nurodymas laikomas negaliojančiu ir po penkių, bet ne vėliau kaip po dešimties, darbo dienų nuo šio kodekso 610 straipsnio 1 dalyje nustatytų terminų pabaigos administracinio nusižengimo protokolas išsiunčiamas teismui ar pateikiamas institucijai, kurios pareigūnas įgaliotas nagrinėti administracinio nusižengimo bylą ne teismo tvarka, būtų išvengta nesklandumų ir netikslumų, kurie susiję su informacijos apie asmenų administracinio nurodymo įvykdymą sklaidos sparta. Toks teisinis reguliavimas užtikrintų, kad asmens, įvykdžiusio administracinį nurodymą, t. y. per įstatymo nustatytą terminą sumokėjusio paskirtą baudos dalį, atžvilgiu administracinis nurodymas nebus laikomas negaliojančiu.
4.2.4. ANK 174 straipsnio papildymas 3 dalimi, kurioje siūloma įtvirtinti žymėto kuro konfiskavimą, kai pažeidžiama žymėto kuro, kuriam taikomos akcizų lengvatos, įsigijimo, naudojimo, laikymo, pardavimo, gabenimo ar kitokio jo perdavimo teisės aktuose nustatyta tvarka, užtikrins adekvačią, pagrįstą administracinę atsakomybę už šį administracinį nusižengimą.
4.2.5. ANK 33 straipsnio 1 dalies 4 punkto ir 599 straipsnio pakeitimas užtikrins nuoseklų administracini nurodymo taikymo ir administracinio poveikio priemonės – turto konfiskavimo teisinį reguliavimą. Privalomas turto, kuris buvo administracinio nusižengimo įrankiu, priemone, dalyku ar rezultatu, konfiskavimas neužkirs kelio administracinio nurodymo taikymui (išskyrus kai minėtam turtu pagal Lietuvos Respublikos teisės aktus privaloma teisinė registracija). Paėmus tokį turtą, taip pat turtą, kurio civilinė apyvarta yra apribota, o asmuo traukiamas administracinėn atsakomybėn už neteisėtą šio turto valdymą, naudojimą ar disponavimą juo, pareigūnas priims nutarimą turtą konfiskuoti po to, kai asmuo įvykdys administracinį nurodymą.
4.3.1. Papildžius ANK 491 straipsniu, bus numatyta administracinė atsakomybė už Reglamente (ES) Nr. 528/2012 nustatytus apdorotų gaminių pateikimo rinkai ir informacijos apie juos teikimo reikalavimų pažeidimus, o pakeitus ANK 589 straipsnio 70 punktą, Valstybinei vartotojų teisių apsaugos tarnybai bus suteikta teisė dėl ANK 491 straipsnyje numatytų administracinių nusižengimų pradėti administracinių nusižengimų teiseną, atlikti administracinių nusižengimų tyrimą ir surašyti administracinių nusižengimų protokolus. Tai suteiks galimybę taikyti administracinę nuobaudą – baudą – už Reglamente (ES) Nr. 528/2012 nustatytų apdorotų gaminių pateikimo rinkai ir informacijos apie juos teikimo reikalavimų pažeidimus.
Priėmus siūlomą Įstatymo projektą bus įgyvendintos Reglamento (ES) Nr. 528/2012 87 straipsnio nuostatos dėl sankcijų už šio reglamento pažeidimus. 
Įstatymo projekte nurodyti baudų dydžiai nustatyti atsižvelgus į veikų pavojingumą ir į baudų dydžius už atitinkamus nusižengimus, nurodytus ANK 49 straipsnio 3–5 dalyse.
4.3.2. Pakeitus ANK 589 straipsnio 80 punktą, savivaldybių administracijoms bus suteikta teisė pradėti administracinių nusižengimų teiseną, atlikti administracinių nusižengimų tyrimą ir surašyti administracinių nusižengimų protokolus dėl ANK 45 straipsnyje numatytų administracinių nusižengimų. Tai suteiks galimybę taikyti administracinę atsakomybę asmenims už sanitarijos ir higienos taisyklių pažeidimus. Kitos institucijos (Valstybinės maisto ir veterinarijos tarnyba, Nacionalinis visuomenės sveikatos centras prie Sveikatos apsaugos ministerijos, Valstybinė vartotojų teisių apsaugos tarnyba), kurių pareigūnams ANK 589 straipsnis suteikia teisę pradėti administracinių nusižengimų teiseną, atlikti administracinių nusižengimų tyrimą ir surašyti administracinių nusižengimų protokolus dėl ANK 45 straipsnyje numatytų administracinių nusižengimų, pradės administracinių nusižengimų teiseną, atliks administracinių nusižengimų tyrimą ir surašys administracinių nusižengimų protokolus pagal savo kompetenciją.
4. ANK 205 straipsnio teisinis reguliavimas tobulinamas apjungiant šio straipsnio 1 ir 2 dalis ir patikslinant straipsnio pavadinimą.

5. Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Priėmus Įstatymo projektą, neigiamų pasekmių nenumatoma.

6. Kokią įtaką priimtas įstatymas turės kriminogeninei situacijai, korupcijai
Įstatymo projektas kartu su pagrindiniu BK pakeitimo projektu turės teigiamą prevencinę įtaką kovojant su kontrabanda, neteisėtu disponavimu akcizais apmokestinamomis prekėmis ir tai leis pagerinti bendrą kriminogeninę situaciją Lietuvoje.  Įstatymo projektas užkerta kelia nepagrįstam atsakomybės švelninimui Vyriausybei priėmus sprendimą didinti BBND.

7. Kaip įstatymo įgyvendinimas atsilieps verslo sąlygoms ir jo plėtrai
Įstatymo projekto ir pagrindinio BK pakeitimo projekto priėmimas turės teigiamos įtakos verslo plėtrai, nes tikėtinai turėtų sumažėti kontrabandos mastai ir pagyvėti legali akcizais apmokestinamų prekių apyvarta.

8. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Įstatymo projektas teikiamas kaip BK pakeitimo projekto lydimasis įstatymo projektas ir turi būti priimtas kartu su juo.

9. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymų projektai parengti laikantis Lietuvos Respublikos valstybinės kalbos, Teisėkūros pagrindų įstatymų reikalavimų. Įstatymo projekto sąvokos ir jas įvardijantys terminai  įvertinti Terminų banko įstatymo ir jo įgyvendinamųjų teisės aktų nustatyta tvarka.

10. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus
Įstatymų projektai atitinka Žmogaus teisių ir pagrindinių laisvių apsaugos konvencijos nuostatas ir yra suderinti su Europos Sąjungos teisės aktais.

11. Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti
Įstatymų projektams įgyvendinti nereikės priimti ar keisti įgyvendinamųjų teisės aktų.

12. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Įstatymo projekto nuostatoms įgyvendinti papildomų valstybės biudžeto lėšų nereikės, taip pat jų nebus ir sutaupyta.

13. Įstatymo projekto rengimo metu gauti specialistų vertinimai ir išvados
Įstatymo projektas paskelbtas Lietuvos Respublikos Seimo kanceliarijos teisės aktų informacinėje sistemoje (TAIS).

14. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis
Reikšminiai žodžiai, kurių reikia Įstatymo projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc: „neteisėta prekyba“, „administracinis kodeksas“, „administracinė atsakomybė“, „bauda“, „savivaldybės administracija“, „turto konfiskavimas“.

15. Kiti, iniciatorių nuomone, reikalingi pagrindimai ir paaiškinimai
Nėra.
